পূজ্য বনভন্তের প্রভাবে বর্তমান ভিক্ষুসংঘের সামান্য একটি অংশের এই আলোকিত দিকটির পাশাপাশি কিছু কালো মেঘের উত্থানও কিন্তু ইদানিং বিপদ-সংকেতরূপে প্রতীয়মান হচ্ছে। ধুতাঙ্গশীল, বিদর্শন সাধনা-ভাবনা ও আধ্যাত্মিক ধ্যান-ভাবনার নামে শ্মশানে, অরণ্যে ও ভাবনা কেন্দ্রে অবস্থানকারী এ সকল ভিক্ষু-শ্রামণের আপন মনের অবিদ্যা-তৃষ্ণা তথা লোভ-দ্বেষ-মোহকে জানা আর তাদের মূল উৎপাটনে গভীর আন্তরিকতার সাথে নিবেদিত হওয়ার পরিবর্তে জনগণের দৃষ্টি আকর্ষণ করা নিত্য নতুন কৌশল অবলম্বন করা, আপন আরাম-আয়াসের উপকরণ বৃদ্ধি করা, নিজের নাম-যশ, প্রভাব-প্রতিপত্তি আর লাভ-সৎকার বৃদ্ধির নিত্য নতুন উপায় উদ্ভাবন করা ইত্যাদিকে সমধিক গুরুত্ব প্রদানের লক্ষণ কারো কারো মাঝে অত্যন্ত চাতুর্যের সাথে চর্চা করতে দেখা যাচ্ছে। তারা দুর্গম এলাকার উঁচু পাহাড় শীর্ষে একাকী অবস্থান করে সেখানে নানা উপলক্ষ সৃষ্টি করে জনসমাবেশ ঘটানো, বড় বড় সমাবেশে যক্ষরক্ষের উপদ্রব দমন, স্বর্গের দেবরাজ ইন্দ্র, চারিলোকপাল দেবতাদের সাথে সাক্ষাৎ, আলাপ-পরামর্শ ইত্যাদি আষাঢ়ের গল্প বলা। স্বপ্নে পাওয়া ওষধ দেবতাদের দেওয়া, ওষধ-পথ্যে কঠিন রোগের নিরাময়ের নিশ্চয়তা প্রদানসহ আপন নামের সাথে নানাবিধ উপাধির সমাবেশ ঘটানোয় সবিশেষ উৎসাহী হয়ে উঠেছেন।